R. Zmajkovičová, poslankyňa: (2008-05-22):
Navrhovateľ, ktorý dá návrh na začatie územného konania, podá si žiadosť o územné rozhodnutie, ak by stavebný úrad začal konať v zmysle správneho konania do 60 dní, aj ten prípad, ktorý povedal pán Frešo, by dnes územné rozhodnutie bolo vydané a možno by bolo vydané už aj stavebné povolenie. Ak dnes niektorí predstavitelia z SDKÚ alebo predstavitelia z opozície hovoria o skládke Pezinok, prosím vás, nepodsúvajte verejnosti, že tento zákon rieši územné rozhodnutie skládky Pezinok. Tam je platné územné rozhodnutie. Tam je územné rozhodnutie vydané a platné. Čiže je to v poriadku. Je len predbežné opatrenie dokonca a vydané stavebné povolenie. Čiže dnes je to všetko v súvislosti so zákonom. Nepodsúvajte nám, prosím vás, tieto informácie, že účelovosť zákona je len kvôli skládke Pezinok alebo nejakých lobistických skupín. Práve tým, že tento proces územného konania, a povedala to aj v prvom čítaní pani poslankyňa Žitňanská, že si skutočne zaslúži pozornosť, pretože je veľmi zdĺhavý a niekedy tieto konania trvajú niekoľko rokov, niekoľko rokov bez toho, že by navrhovateľ mohol vstúpiť do tohto procesu, to je jedna vec. A, samozrejme, niektoré tieto konania sú aj na súde. A keď súd rozhodne po piatich rokoch, že stavba môže byť umiestnená alebo rozhodne v prospech navrhovateľa alebo investora, to znamená, že už je schválený nový územný plán, treba podať novú žiadosť o územné rozhodnutie a tá nie je v súlade s územným plánom, čo nastáva? Nastáva náhrada škody. A náhrada škody, ktorú si bude uplatňovať navrhovateľ, zostane na štáte. A týchto žalôb začne pribúdať. A už sú aj tieto žaloby. Takže aj toto je cieľom tohto rozhodnutia prísť do snemovne s týmto zákonom, aby sa zamedzilo týmto žalobám a aby rozhodovací proces bol jednoznačný. A ja by som ešte chcela napríklad, aj keď to nesúvisí s týmto zákonom, len keď tu kolegovia povedali o tých lobistických skupinách v súvislosti s investormi, tí investori prichádzali aj v predchádzajúcom volebnom období, čo je, samozrejme, dobré. Lenže ja keďže som z prostredia Trnavy a dnes tam máme, samozrejme, čomu sa my tešíme, veľmi veľa investorov, ale trebárs taký Peugeot-Citroen, kde – škoda, že tu nie je pán kolega Novotný –, keďže tá zmluva s Peugeotom-Citroenom a vôbec v tom procese, ktorý bol, je taká, že 80 % produkcie Peugeotu-Citroen ide po cestách, je nákladnou automobilovou dopravou a keďže sa špeciálne stavala vlečka k Peugeotu-Citroen, ktorá stála niekoľko stoviek miliónov, len 20 % dopravy ide po železnici, ktorá je nevyužitá a ktorá je vo vlastníctve štátu. Ktoré lobistické skupiny sme vtedy zastupovali, keď 80 % tej produkcie ide po cestnej infraštruktúre a dnes máme problém s cestnou infraštruktúrou práve v Trnave, pretože je zapchaná dnes diaľnica, pretože aj Samsung Voderady dnes zapríčiňuje tie zápchy a, samozrejme, Samsung Galanta? Takže, keď som aj odbehla od tohto môjho zákona, len toľko k vyjadreniu o tých lobistických skupinách. To, čo povedal pán kolega Pelegrini aj pán Dubravay na podporu, ja verím, že ZMOS a starostovia a primátori sú istým spôsobom nervózni, ale ja len dávam, znovu opakujem, do súladu a zjednodušujem im proces rozhodovania v územnom rozhodnutí. Jeden príklad, ktorý, no neviem, či vo faktickej poznámke tu povedal niektorý z tých kolegov, že je tu aj prvok voľnej úvahy. No práve v čase podania žiadosti bol platný konkrétny územný plán, ktorý hovoril o výstavbe bytového domu, ale v čase rozhodovania žiadosti a podľa dnešného platného zákona je platný územný plán, ktorý hovorí o 50 % bytového domu a 50 % polyfunkcií. A viete, ako rozhodol stavebný úrad? Rozhodol v čase podania žiadosti. To, čo bolo zrejme pre toho úradníka, alebo, ktorý bol na tom stavebnom úrade, asi  priaznivejšie. Takže preto ten voľný prvok úvahy a rôzny výklad toho stavebného zákona je veľakrát práve teraz. A teraz tento návrh zákona povie jednoznačnosť výkladu, aké rozhodnutie má prísť a aký územný plán sa má zobrať ako podklad pre vydanie územného rozhodnutia. Ja verím, kolegyne, kolegovia, že aj keď na oboch stranách mnohým prichádza, že je sporný, ja verím, že ho kolegovia podporia a budú hlasovať za. Ďakujem.